小弟當日五點左右到達 Cardiff Central, 當時正值繁忙時間, 而車站人流非常旺盛。 Cardiff 係有一個頭等候車室既, 唯當日小弟五點先到 Cardiff Station, 因此小弟係直接衝上月台上車既。今日既班次係由一部 Class 67, 四卡 Mark 3 Coach, 以及一部 Mark 3 DVT 組成。 由於班次係會係 Chester 掉頭, 車長會係 Chester - Holyhead 路段用 Driving Van Trailer 控制位於車尾既柴頭。 頭等座係設有十八個座位, 而當日頭等座只有十位乘客。 頭等座既座位係用一個 1+2 既排位, 而二等座則採用一個標準 2+2 既座位排位。 今日車上係有五位車組人員 - 除左個司機同 Train Guard 之外, 車上係有一位廚師, 一位負責 Buffet 既車務人員, 以及一位負責頭等車廂既車務人員。
呢個晚餐 Service 係非常有效率 - 整個用餐流程用左一小時左右。 過左 Shrewsbury 之後, 車務人員已經收拾好檯面, 而各乘客亦開始繼續自己既日間工作。晚餐 Service 並不限於在南威爾斯登車既乘客 - 係中途站亦有一兩個前往 Llandudno 及 Bangor 既乘客登車, 而基本上無論閣下搭幾多個站, 車組亦會盡量供應晚餐閣下既。 當晚有一個 Shrewsbury 前往 Chester 既頭等客 (0h50 車程), 而廚房都好快手整左個 Two Course Meal 俾佢。
除左車上既膳食之外, 車務人員既態度亦非常好 - 無論係係個 Conductor, Chef 定 Attendant, 今日既 Staff 都非常友善同親切。 由於 TfW 一日得兩班車係有熱食供應, 因此基本上每日既廚師同侍應都係同一批人, 亦係呢個原因, 基本上呢條線既常客都已經同車組人員熟絡, 而小弟亦可以係呢程火車上深深體驗威爾斯既人情味。
Gerald of Wales 於 1957 抵達位於英格蘭同威爾斯邊界上既城市 Chester, 為小弟既威爾斯六日遊畫上一個句號。 小弟係 Chester 轉車入 Manchester, 而 Gerald of Wales 則繼續沿威爾斯北岸往港口城市 Holyhead 前進。
講翻價錢先 - 今次小弟用左 £42.25 買火車飛 (Advance Single First w/ Railcard, CDF-CTR) - 由於小弟有張 16-25 Railcard 既關係, 上面既價格係已經打左 66折。 另外, 閣下除左可以直接買頭等飛之外, 閣下亦可以買一張普通座既車飛俾錢 Upgrade 上去。
小弟都係度簡單介紹下 Gerald of Wales 餘下服務既城市啦 - Chester 後班次先服務 Flint, Rhyl 等中型城市, 並於 2047 & 2054 到達 Colwyn Bay 及 Llandudno Junction 兩個站。 Colwyn Bay 係一個有水上活動中心既海邊城市, 而 Llandudno Junction 則服務 Llandudno 及 Conwy 兩個城市 - Llandudno 係一個著名維多利亞式海邊城市, 而 Conwy 係一個為於 Conwy 河口上既城堡城市。渡過 River Conwy 後, 班次會直接前往 Bangor, 跨過 Menai Straits 後, 班次會穿過 Anglesey 並於 2145 到達終點站 Holyhead。 Bangor 係一個大學城市, 而 Holyhead 係一個連接威爾斯及愛爾蘭既重要港口。
總括呢個兩個半鐘既旅程, 小弟覺得呢班車係一個物超所值既服務 - 可以欣賞威爾斯中部既風景之外, 亦係一個適合翻工/放工既火車班次。 無論你係一位 business traveller 定一位 leisure traveller, 相信呢個班次係值得一試既。
小弟當日到達 Cardiff Central - 呢個站係三十年代由當時既 Great Western Railway 興建, 並保留左當時既建築面貌。
今日既柴頭 - 67022 - Gerald of Wales 係一個十二世紀既歷史學家及神職人員, 而呢班車就係因佢而命名。
Great Orme Tramway, Llandudno - 呢個威爾斯版山頂纜車係分成兩部分既 - 乘客會先由 Llandudno 搭第一程纜車到 Midway Station, 後再轉另一部纜車上 Great Orme 既山頂。
Gerald of Wales 既終點站 - Holyhead - 可惜當今航空業既發達, 絕大部份來往愛爾蘭及英國既人已經轉用飛機來往兩個島, 而當今既 Holyhead-Dublin traffic 都係以 truck traffic 為主, 因此 Holyhead Station 無論係客運量及貨運量上亦大不如前。